地名: 泰仁 (全羅道, 縣（監）)
年: 1728.0

○問觀孝不服, 令觀孝、愼光遠面質。 光遠曰: "今月初八日, 汝豈不曰: ‘吾輩將盡死云乎?’ 汝又不與李河同來我家乎? 汝不囊儲銀四十兩、犬舌金十二片、棊銀三片, 勸我往陽城
              權瑞麟家, 饋徒黨乎?" 觀孝曰: "虛無。" 光遠曰: "不曰: ‘厥銀, 自江上昌山君家持來乎?’ 昌山君子來汝家, 汝不以爲此, 非諱言之人乎? 勸我往陽城時, 汝與李河力勸, 豈不送昌山君人馬乎?" 又曰: "我往陽城時, 李河豈不作書於權瑞麟曰: ‘厥事問于此友, 則可知。’ 云爾乎?" 觀孝曰: "近來汝逢李河, 或有所言否? 我則元無酬酢矣。 昌山君家, 宗室之貧者, 何能辦得銀子耶?" 光遠曰: "汝每稱李有翼之字曰: ‘聖禮當爲太平宰相, 吾每事議之矣。 李麟佐今月十日起兵, 十四日都會安東, 權瑞麟十三日起兵陽城, 十五日都會淸州, 斬忠淸兵使。’ 汝不使我, 探此消息於陽城乎? 瑞麟, 十三日欲爲離發, 而以麟佐之期會不至爲悶矣。" 又曰: "南泰徵事, 因汝與李河聞之矣。" 觀孝曰: "汝欲網打一世矣。" 光遠曰: "初八日, 吾在果川時, 汝送奴招我, 故乘舟來玄石, 其日雨中, 昌山君子來, 出錢買喫猪肉。 其時, 汝不言方欲送人平安兵營, 以四十金買馬以待云耶?" 刑觀孝一次不服, 上命斬泰徵、光遠、觀孝、世龍於陣門外。 泰徵, 素浮悖愚騃, 附一鏡、弼夢, 除統閫, 節次陞將任。 當湖南掛書事發, 訓將李森勸令送譏察, 推托不應, 至以全州營譏察將校, 見殺於邊山賊, 造言恐喝森。 及有十四日上變, 泰徵來見森, 平地三跌仆, 人怪其心動。 至是逆狀顯著, 上慮留置生變, 竝光遠等亟誅之, 自此人心小定, 賊氣亦大挫, 咸頌上之獨斷云。 問李河不服, 上令河、愼光遠面質。 光遠曰: "初八日, 汝不冒雨, 來問陽城
              權瑞麟書札事乎? 十一日, 觀孝持銀而來, 河作抵瑞麟書而來, 仍使臣往見任瑞虎, 而不知厥家, 不爲往見。 瑞虎, 卽瑞鳳之弟也。" 河曰: "觀孝吾何以知之? 觀孝一日來, 吾問居何處, 觀孝曰: ‘居在不遠。’ 吾問來見之, 故觀孝曰: ‘近日嶺南有大擧措矣。’ 吾問何擧措, 觀孝曰: ‘嶺南人起兵爲逆。 君旣親朴弼顯, 豈不知此事乎?’ 其後, 觀孝三次來見言光遠事曰: ‘陽城大賊, 與嶺南賊相連。’ 云矣。" 光遠曰: "若問河以何以到吾家則可知矣。" 河曰: "吾問觀孝曰: ‘何人往來陽城乎?’ 觀孝曰: ‘自有其人。’ 偕往光遠家, 相見而還矣。" 光遠曰: "河言: ‘吾欲見元龍台, 多有相議之事, 而其家耳目煩多, 吾不能往見, 彼此皆泄泄。’ 云矣。" 河曰: "元龍, 似是泰徵之字也。" 光遠曰: "嶺南、湖南之誤了期會, 河使吾, 往問於瑞虎處, 而不知其人, 故不往矣。" 刑河一次, 河供: "臣與弼顯, 中歲相親, 弼顯言: ‘嶺南、京中, 不無同志之人, 汝欲入其黨乎?’ 臣問入者誰某。 弼顯曰: ‘嶺南及平安兵使起兵入來, 事可成矣。 同事者, 渠及韓世弘、李麟佐、桐溪子孫鄭哥名不知者。’ 云。 弼顯將赴泰仁時曰: ‘陽城有鄭世胤者, 主忠淸道事。’ 一日, 世胤來臣家問曰: ‘知朴平仲乎?’ 臣曰: ‘知之。’ 世胤曰: ‘知平仲, 則知吾事矣。 吾方聚兵謀叛, 嶺南盡起, 陽城
              崔擎宇、權瑞麟聚軍, 魁帥, 乃我也。 京中則李有翼、梁命夏主事, 南泰徵亦與焉。’ 嶺南軍則世胤輩從中起, 平安兵使起兵入來, 事必成矣, 南人則閔觀孝主之, 小北則梁命夏主之, 少論則朴弼顯、李有翼、尹德裕主之, 弼顯雖出宰, 實爲魁帥, 昌山君亦入其中, 內兵則昌山聚其家僮, 以陽城兵一半, 上京用之, 韓游、韓洵、韓洸、尹天擎、鄭哥字伯通、尹㝚、尹邃、南泰績、李檉, 亦入其中。 此皆弼顯、韓洸之言, 臣不知其面, 漢陰子孫李志仁, 是光遠主人, 志仁四寸興仁, 或云入或云不入。 朴弼夢長子及武兼黃姓人士人李師白往平安兵營, 蓋爲此事, 而往未及來云矣。 觀孝爲犒陽城軍, 初送錢三百兩, 再送銀不知幾兩。 此外似不無人, 而傳言不詳矣。" 刑二次, 河又供: "參謀人文官趙鏛落漏矣。 李志仁壯士, 光遠所親壯士, 多聚於志仁家, 若問光遠則可知其名。 又有志仁之侄子矣, 元龍台之說, 與侄酬酢, 而不過以爲事成, 則可占訓將, 而李森母病方重, 森若遭喪, 則吾當占訓將, 不過如斯而已。 嶺南兵都數八千, 陽城兵三千。" 云矣。 刑三次, 供如初問, 相不服。 問人燁, 人燁供: "臣與觀孝, 爲四寸娚妹。 正月間, 觀孝請得銀兩, 故許貸八十兩, 非四十兩也。 馬則八九日前, 觀孝稱往保寧, 來借, 故臣果許借, 銀子今用於犒軍, 借馬之爲往陽城, 臣不知也。 光遠一次逢着於觀孝家, 而無接話之事。" 問尹㝚, 㝚不服。 問尹邃, 邃供: "臣爲別試初試, 欲與李有翼, 同接。 適逢有翼於路次, 下坐閭家談話, 忽有一人入來, 問之爲河也。" 問韓洸、韓游、韓洵、崔鳳韶、李世祿, 竝不服。 放安鎬、莫實。

○上御仁政門, 親鞫。 問睦涵敬, 涵敬供: "前參奉李東馨之姪李昈, 與金重萬謀議, 而臣不知。 尹夢徵謂臣曰: ‘李昈與陽城人謀議。’ 初九日, 臣往見李昈, 則與重萬同宿。 重萬去後, 臣問之則昈曰: ‘汝若往權瑞麟家, 則當免死。’ 臣往瑞麟家, 方椎牛, 聚數百人, 刀劍可怕。 蓋得緣林輩, 崔擎宇以喪人變服, 聚數百人, 而至將帥則李麟佐。 金重萬率八十人來會云, 而無一人來者, 李培率百餘人而來, 犒軍私習。 左將軍李昈、右將軍崔擎宇, 臣爲進勇都尉, 整軍將擊平澤。 臣還家, 尋金重萬, 則不知去處, 三月十三日, 鄭世胤子一華率臣往李昈奴家, 脅迫臣, 不得已隨去。 十五日冒雨入淸州, 分路向安城, 臣謂賊徒曰: ‘聞安城軍士皆走。 若以禁衛軍授我, 我當往破安城。 許之, 故佯率軍上山, 仍爲奔散, 至鎭川爲官軍所捉。 聞海美營將, 十七日率軍應賊而不來, 報狀的實, 嶺南兵十五日上來云, 而亦不來。 鄭世胤主事而敗死, 閔昌道子元楷倡首於忠州, 若捉問元揩則可知。 忠州事, 世胤與安熀往平安道, 欲謀議, 熀, 臣之族, 居龍仁
              直谷。 世胤又於正月, 往湖南, 李昈追往, 泰仁倅暗暗點兵, 羅州富人羅晩績, 多出錢布, 給李昈。 賊軍入淸州時, 皆素服, 張欽、張鎔, 不知去處, 權瑞麟似聞敗死, 瑞龍向竹山陣。 僞木川縣監郭長被擒於都巡撫營, 鄭一華妻娚尹就徵居陽智, 聚軍三百名。 賊魁以爲: ‘嶺南兵數萬, 十五日破安東, 屯聞慶, 通津府使南泰績在本府, 以三百軍, 將相應以待。’ 云。 左將軍李昈麾下, 振勇五都尉, 其二臣及李義衡, 餘不記名。 賊徒又言: ‘泰仁軍, 十五日向公州。’ 云。 兩班, 初則一百二十, 及至淸州、鎭川, 幾二百人, 賊皆言: ‘若往竹山, 則利川府使當率軍相應。’ 云。 瑞麟、麟佐皆言: ‘曾與利川府使相識, 亦吾同類, 必相應, 通津、利川兩府使, 皆以吾輩之不早起爲悶。’ 云。 柳儉、尹台徵居陽智與李昈皆洞內, 是昈之同壻, 臣六寸。 安城郡守李光績, 亦入其中。 柳儉言: ‘南人太半入之, 若各出五六人, 次次流入城中, 藏於各家, 作變則好矣。’ 云。 若問於儉之兄柳㑫在淸寧橋者, 則可知其計。 李培知兵使之面, 故指示臣斬之於大門之內。 時, 鷄鳴, 麟佐給臣環刀軍服。 箇箇謀逆, 是實。" 處斬孥籍如法。 上以涵敬殺兵使, 正法後出付肢體于仇家。

○問朴美龜。 刑一次, 美龜供: "上年十月, 臣爲御史所掩捕, 捧招後得放, 往潭陽府, 有柳奉事者, 在冊房。 正月初二日夜, 中房林哥持開金而來, 開火藥庫, 出火藥, 給維賢奴以十六封, 封擔於內東軒, 一封爲十五斤。 維賢妾妓父李時衡及妓芙蓉父鞫時建, 知其間情狀, 使臣與柳奉事, 運給南泰徵、李有翼, 而偸出火藥之後, 使庫直放火, 以滅其跡。 上年臘月夜, 維賢謂臣曰: ‘此有大事經營者, 雖欲不從, 不可得。’ 臣問何事, 維賢以爲: ‘卽今平兵李思晟、南泰徵ㆍ泰績、李有翼輩, 方圖大事, 西兵將起, 西兵起, 則北兵亦起。 其中忠兵, 必不肯從, 若使之遞改親舊爲之, 事不難矣。 慶尙監司、安東府使, 亦異色, 嶺南人當處置, 處置, 卽殺之謂也。 慶尙左右兵使, 各以兵起, 則方伯, 安東除之, 易與耳。 泰徵抄率四百將士, 給糧往忠淸道, 忠淸道必有應之者。 思晟用武侯法, 此人起則人孰當之? 全羅道則鄭思孝庸人, 當逐之, 以弼顯代之。 柳奉事率來淳昌士人楊應泰、應澤、孝起三人, 同處酬酢時, 每辟左右。 三月初五日, 維賢被拿, 宿參禮時, 師寬往見, 維賢還言于臣曰: ‘君倅事, 是吾事, 吾事是君倅事。 忠淸道若起兵, 則泰徵必爲摠戎使, 率水原軍, 與忠淸兵合勢犯國, 如君輩好不好間, 難以違去。’ 云。 維賢拿來後, 其餘事, 付托於師寬、弼顯, 弼顯起兵在二十二日, 臣長在全州, 不往弼顯軍中。 弼夢奴聞弼顯罷職之奇, 傳于師寬, 則弼夢生怯來泰仁, 勸弼顯起兵曰: ‘拿命已下, 留汝郡無益。’ 還歸茂長, 仍入竹島。 泰仁兵結陣三川, 送李長郁傳書於監司, 營將、守門將, 不捧其書。 弼顯初言以國命起兵, 軍卒知其非爲國, 盡爲潰散。 三川距官軍七里, 自監營出軍, 則可捉弼顯, 而任其逃散。 監司與師寬, 爲五寸, 師寬常常往來, 師寬言于臣曰: ‘吾與監司營將, 已約束矣, 守門將不知以爲: 「當此把守之時, 不可捧書札。」云, 故仍爲逃走。’ 師寬言及監司, 初則答以爲有死而已, 不可從云, 故有欲逐之意, 其後師寬謂以事露則勢將同死, 答以然則起兵以來。’ 云。 謀逆是實。"

○庭鞫。 更推高應良, 刑二次, 應良供: "今二月, 成得夏弟尙夏, 與其黨壯士二人, 來縛臣, 要與同往古阜, 臣隨往。 同往者進士金守宗、進士朴昌漢、進士金昌洙、把摠任震亮等, 而壯士三人爲魁首。 聚往平橋, 則所期會泰仁縣監朴弼顯軍及羅斗冬之壻晋州牧使愼後三軍, 皆不來會, 故仍罷還。 邊山賊之說, 有苗脈。 金守宗家富, 多奴僕, 家在邊山下, 弼顯嘗率五十餘人, 往會守宗家, 弼夢自茂長, 再次率數十人, 乘船往泊于黔毛浦, 會守宗家謀議矣。 謀逆是實。" 處斬, 孥籍如法。

○庚辰/上引見全羅兵使李益馝、星州牧使李普赫、溫陽郡守趙國彬、湖西御史金始烱。 上謂益馝曰: "親功臣, 不可輕易出外, 今則外重之時, 故不得已出送, 凡事須着念焉。" 益馝曰: "武備當申飭整頓, 無負委寄之聖意。" 普赫曰: "本邑寺奴、防軍, 最爲痼弊, 日昨道臣, 以寺奴免賤者, 一倂還賤之意, 陳達蒙允。 而臣搜得免賤之類, 亦至六十餘名, 防軍難充之弊, 庶可小祛。" 國彬曰: "臣赴任後, 苟有弊瘼, 當與道臣, 相議變通。" 上曰: "今方申飭, 隣族侵徵之弊, 下去後, 着意爲之。" 普赫曰: "監、兵營所屬及京各司不緊色目, 皆罷, 充正軍, 勿侵隣族者, 可見朝家至意, 而有掣肘處。 其他未準限之類, 未及充定之前, 不得已徵族, 新令之下, 爲守令者, 難免犯科矣。" 上曰: "此則不然。 勿拘營門, 諸上司所屬, 盡罷雜色軍, 則守令有措手之路。 變通之初, 已如是難之, 實非所期。 諸上司若或不許, 則繡衣自當廉問以報。 若不能奉行, 雖親功臣, 斷不饒貸矣。" 普赫曰: "若開當年頉下之法, 則奸民冒出逃亡公文之類, 日漸熾蔓, 逃故紛紜。 此誠難繼之道, 決不當創開當年之規, 而若守十年之限, 則徵族之弊, 終亦難免矣。 徐究事實, 有此掣肘處, 故不敢易發承當之言矣。" 上曰: "拘於年限則已矣, 年限過後, 應簽者不能充定, 則非朝家變通之意也。 其責豈不在守令乎?" 始烱曰: "泰仁爲弼顯叛亂之地, 故臣直爲馳往, 則或言: ‘同文山有餘盜。’ 云, 臣卽入去, 察其形勢, 山有七寺, 村落亦大, 士民多避亂者, 非小小賊徒所可奪據, 有盜之說, 似是浪傳。 還入湖西, 先往淸州, 聞當初盜起時, 其勢甚微, 而道臣束手而坐, 故守宰恇然失措, 一二日後, 賊勢鴟張云。 賊雖始發於淸州, 而麟佐一人外, 其餘嘯聚者, 皆畿甸之盜, 而無器械, 必殺兵使, 然後可以奪取軍器, 故必欲殺之, 以致陷城殺將之變。 忠州賊排布之勢, 非如淸州之盜, 而防備得宜, 使不得發, 全是金在魯之功。 鳥嶺之賊, 世樞爲魁, 而在魯亦善預防, 賊黨多自忠州摘發, 經亂之後, 鎭撫得宜, 人心少定云。 以年事言之, 則臣來時, 見田畓各穀, 擧皆茂盛, 民皆言數十年來所創見者, 近日連注, 必多傷損矣。" 上曰: "師旅後, 必有凶年, 而今年兩麥旣登, 秋事有望矣。 今玆淫雨之後, 已判大歉, 尤可恨惜。"

○憲府
                【掌令許沃。】
              申前啓, 又啓曰: "本府以前平安兵使鄭纉述拿覈事, 有所論啓, 昨日批旨, 以罷職不敍爲敎, 臣竊以爲不然。 逆亂初平, 王師凱旋, 凡有血氣, 孰不懽忭? 而纉述與逆竪渭徵, 以天象如何等說, 相對酬酢, 及夫受命西下之日, 渭徵、玹、啓祥等三賊, 以軍官帶去。 前後情迹, 俱極殊常, 請拿覈。" 又啓曰: "茂長前縣監金夢佐, 變亂時, 往泰仁, 與弼顯綢繆謀議, 還到本邑, 卽日聚軍。 與夢賊同坐, 招入牙兵將官金尙采者, 使領牙兵一哨, 護弼夢赴全州, 則尙采牢拒不從, 夢佐不得已使其作隊吏奴三十名, 各持劍杖, 又發雇馬廳馬十四匹, 治送夢賊父子, 路聞顯賊敗報, 逃匿竹島, 被官人追捕, 則夢佐聞之, 顔色如土, 不得已囚禁。 此不但境內上下民人之一口傳說, 尙采供辭極甚詳備, 請夢佐, 令鞫廳爲先拿來嚴訊, 夬正王法。" 又啓曰: "本府新啓之發也, 諸臺所見, 苟或不同, 則或停或仍, 何所畏難, 而前執義李春躋, 多日引入, 卒乃强避, 前持平柳運, 旣出之後, 無端違召, 持平趙尙命, 草草陳疏, 有若塞責, 俱不可無規警之道。 請竝命罷職。" 批曰: "不允。 李明彦、朴昌悌事及末端事, 依啓。 金夢佐, 令金吾爲先嚴覈。"